**Отговор на въпрос от Георги Кадиев – народен представител, нечленуващ в ПГ относно нанесени вреди, констатирани в Одитен доклад на Държавно горско стопанство „Симитли” – 2015 г.**

**УВАЖАЕМА ГОСПОЖО ПРЕДСЕДАТЕЛ,**

**ДАМИ И ГОСПОДА НАРОДНИ ПРЕДСТАВИТЕЛИ,**

**УВАЖАЕМИ ГОСПОДИН КАДИЕВ,**

Съгласно Закона за горите директорът на държавното предприятие упражнява контрол по спазването на нормативните актове, финансовата дисциплина и опазване имуществото на държавното предприятие и на териториалните им поделения.

Във връзка с изпълнение на задълженията по закон, в шестте държавни предприятия са създадени Звена „Вътрешен одит”, които са пряко подчинени на директора на държавното предприятие.

По първи въпрос: Какви действия сте предприели по отношение на нанесените вреди и финансовите разминавания, описани в одитния доклад на „Държавно горско стопанство Симитли”?

За констатираните пропуски и нарушения директорът на „Югозападно държавно предприятие” е прекратил сключения договор за управление с директора на териториално поделение „Държавно горско стопанство Симитли”. При освобождаването му е задържана гаранцията за изпълнение по договора за управление и във връзка с установените вреди e изпратен сигнал до прокуратурата.

По втори въпрос: Как е допусната подобна липса на контрол от страна на Министерство на земеделието и храните?

Всички нарушения са установени от звеното „Вътрешен одит“, а не от външна одитна институция.

От създаването на звено „Вътрешен одит” при „Югозападно държавно предприятие” до момента са направени одити на всички 38 териториални поделения на предприятието, като през 2015 г. на две стопанства е направен повторен одит. На основание резултатите от извършените проверки и във връзка с условията от сключените договори за управление, на основание предложение на одитния екип до ръководството на предприятието, са задържани внесените гаранции на 11 директори на стопанства.

За периода от създаването на предприятията до настоящия момент звената за вътрешен одит на шестте държавни предприятия са извършили общо 232 броя одитни ангажименти за даване на увереност. Само през 2015 г. одитните проверки са общо 73, или 35% от направените одити за 4 години. Във всички одитни доклади са направени препоръки, които са приети от директорите на одитираните обекти.

По трети въпрос: Какво показват одитите на останалите държавни горски стопанства и какви мерки ще предприемете за да гарантирате, че подобен случай няма да се повтори и в други ДГС?

Поради допуснати нарушения и причинени вреди, на основание клаузи от сключените договори за управление с директорите на държавните горски и ловни стопанства, са задържани внесените гаранции на общо 61 директори на териториални поделения.

За констатирани особено сериозни нарушения на нормативните разпоредби, за действия, уронващи престижа на държавните предприятия и злоупотреба, на 9 директора на стопанства са наложени неустойки в размер до 5 месечни брутни работни заплати.

За установени индикатори за измама в 13 от одитираните обекти са изпратени сигнали в съответните прокуратури срещу отговорните длъжностни лица за търсене на отговорност. За извършените нарушения са образувани досъдебни производства за търсене на наказателна отговорност на съответните директори.

За констатирани незаконосъобразно получени възнаграждения и средства за социални разходи в 7 от одитираните обекти са изпратени сигнали до Агенция за държавна финансова инспекция за търсене на отговорност по Закона за държавната финансова инспекция.

За 1 година и 2 месеца от 163 директора на горски поделения на държавните горски предприятия са освободени 76 директора или 47% от ръководния състав. 6 370 са служителите в тези предприятия. От тях с различни наказания са 343 служители. Битката с корупцията може да бъде успешна само, ако усилията са обединени и когато бъде направен публичен начинът , по който функционират горите. Изпълнителната агенция по горите го направи през 2015 година. Всеки от вас може да види всичко – както търговете, така и всеки камион, който се движи с дървесина. Ако имате съмнения за нейния произход, можете да отворите системата и да видите дали това превозно средство превозва незаконно добита дървесина. Да се обадите на телефон 112 и веднага да се провери. Част от разкритите случаи са за информационната система. Печалбата за 2015 година ще бъде четири пъти и половина повече от 2014 година при условие на мораториум от близо три месеца и спадане на цените. Очакваме близо 8 милиона резултат. Това са оперативни данни. Резултатът на държавните горски предприятия през 2015 година е по-висок от този през 2014 година. За повечето предприятия резултатът е по-висок и от резултатите на предприятията от самото им създаване. 12 милиона повече приходи, 32% повече залесяване, 3 пъти повече направени горски пътища. Два пъти увеличени инвестиции за естественото възобновяване.

**БЛАГОДАРЯ ЗА ВНИМАНИЕТО!**

**Отговор на въпрос от Велизар Енчев – народен представител, нечленуващ в парламентарна група относно стъпки от българска страна за възстановяване на българо-руските търговски отношения, преди падането на санкциите на ЕС и САЩ срещу Руската федерация**

**УВАЖАЕМА ГОСПОЖО ПРЕДСЕДАТЕЛ,**

**ДАМИ И ГОСПОДА НАРОДНИ ПРЕДСТАВИТЕЛИ,**

**УВАЖАЕМИ ГОСПОДИН ЕНЧЕВ,**

България никога не е имала желание да прекратява отношения си с Руската федерация като наш традиционен партньор и ключов партньор за определени земеделски производства. Работим да възстановим нормалните търговски отношения с Руската федерация.

На 6 октомври 2015 г. Министерството на земеделието и храните изпрати писмо до г-н Александър Ткачов, министър на селското стопанство на Руската федерация, в което отправих предложение до своя колега за създаването на съвместна работна група за сътрудничество в областта на селското стопанство.

Благодарение на усилията на представителите на Министерството на земеделието и храните, по време на 15-то заседание на българо-руската Междуправителствена комисия за икономическо и научно-техническо сътрудничество, което се проведе на 27 и 28 януари 2016 г. в гр. София, бе решено и записано в Протокола от заседанието на Комисията да бъде създадена съвместна работна група за сътрудничество в областта на селското стопанство.

Работната група ще се състои от представители на двете земеделски министерства, които ще разглеждат конкретни въпроси и проблеми на двустранното сътрудничество в областта на земеделието и безопасността на храните, а по-конкретно:

• Обмен на информация относно ветеринарния и фитосанитарния контрол на Руската федерация;

• Обмен на опит и информация в прилагането на съвременни методи за лабораторни анализи в лозаро-винарския сектор и разглеждане на възможността за осъществяването на съвместни проекти с партньори от Русия в областта на винопроизводството и контрола на качеството на виното;

• Сътрудничество с цел стимулиране на иновациите в областта на производството на житни култури, плодове и зеленчуци. Обмен на сортове от високодобивни култури, устойчиви на транспортиране и икономически важни болести и неприятели, както и обмен на сертифициран овощен и лозов посадъчен материал. Научно-техническо сътрудничество в производството на зърнени култури;

• Обмен на научно-техническа информация и растително-генетични ресурси подходящи за условията на двете страни.

Двете страни се споразумяхме първото заседание на работната група по земеделие да бъде в първата половина на 2016 в България.

От информацията, която получихме от министерствата на земеделието на посочените държави членки във Вашия въпрос, става ясно, че не са подавали официални заявки за извършване на инспекции на техни фирми от страна на руските служби.

Преди налагането на ембаргото, българските предприятия са търгували своите стоки със сертификати, които са договорени между Европейската комисия (от името на Европейския съюз предвид дадените й в Лисабонския договор правомощия) и Митническия съюз (който е формиран от Руската федерация, Казахстан и Беларус), респективно Руската федерация.

При отпадане на ембаргото, то би следвало да отпадне за всички държави членки на ЕС и всяка държава членка следва да използва одобрените сертификати, договорени между Европейската комисия и Митническия съюз, респективно Руската федерация.

Веднага след въвеждане на забраната от страна на Русия беше свикано извънредно заседание на Съвета на ЕС по земеделие и рибарство, по време на което всички държави заявиха, че руската забрана е общоевропейски проблем, който изисква мерки на ниво Европейски съюз. Необходими са мерки за справяне и с косвените щети при еднакво третиране на всички производители и осигуряване на достатъчни финансови ресурси.

Многократно повдигам въпроса за тежкото положение на земеделието ни пред съвета на ЕС заради санкциите на ЕС и САЩ спрямо Русия.

Загубите за българското земеделието като косвен ефект от въвеждането на руското ембарго до месец декември миналата година са в размер на близо 274 милиона лева, посочи министър Танева. Преките загуби са 20 милиона лева.

**БЛАГОДАРЯ ЗА ВНИМАНИЕТО!**

**Отговор на въпрос от Корнелия Нинова – народен представител от ПГ на БСП лява България относно осигуряване на дървесина за производство на бъчви**

**УВАЖАЕМА ГОСПОЖО ПРЕДСЕДАТЕЛ,**

**ДАМИ И ГОСПОДА НАРОДНИ ПРЕДСТАВИТЕЛИ,**

**УВАЖАЕМА ГОСПОЖО НИНОВА,**

Дървесината, която е най-подходяща за производство на бъчви е от дървесния вид дъб (зимен дъб и благун) от категорията „едра строителна дървесина”, асортимента „трупи за бичене” и трябва да бъде с високо качество.

Съгласно действащите горскостопански планове на държавните горски стопанства и на държавните ловни стопанства от предвиденото средногодишно ползване на едра строителна дървесина от дъб около 25 % е подходяща за производство на бъчви или приблизително 9 хил. куб. м.

Насажденията, от които може да се добие такава дървесина са неравномерно разпределени в страната, като са съсредоточени основно в Странджа и Източна Стара планина. Като цяло ресурса на българските гори в тази посока е силно ограничен.

През 2016 г., съгласно одобрените годишни планове за ползване на дървесина, държавните горски предприятия ще предложат на пазара и тази година дървесина около 9 хил. куб. м, която потенциално може да се използва за направа на бъчви, и е разпределена по държавни предприятия:

 „Северозападно държавно предприятие”, гр. Враца – **над 300 куб. м;**

 „Северноцентрално държавно предприятие”,гр.Габрово **– 300 куб. м;**

 „Североизточно държавно предприятие”, гр. Шумен – **4 хил. куб. м;**

 „Югозападно държавно предприятие”, гр. Благоевград – **1 000 куб. м;**

 „Югоизточно държавно предприятие”, гр. Сливен – **3 хил. 200 куб.м.**

Продажбата на дървесина, добита от държавните гори, се извършва след провеждане на публични и открити състезателни процедури, при спазване на изискванията на действащата нормативна уредба. Цялата информация е на сайта на ИАГ, от където можете да се информирате за датата на извършване на тези търгове.Тези търгове са разделени на пакети, в никакъв случай не мога да се съглася, че са окрупнени.

Ние не открихме официална статистическа информация в какъв обем е производството на бъчви в България. Започнахме проучване колко са производителите на бъчви в България. Ние открихме производители основно в село Врачеш, село Скравена и село Трудовец. Открихме 70 производители, от които 30 са малко по-големи. Открихме един по-голям производител в Пловдивския регион. Те ползват около 600 кубични метра по наше проучване от общо 9 хиляди кубични метра. Съгласно тези данни означава, че на търгове ще бъде предложена достатъчно дървесина.

Не е необходима законодателна промяна с оглед на това как се предлагат пакетите на търговете. Ние винаги сме били в открита комуникация с бранша, да заповядат още във вторник в Министерството на земеделието и храните.

**БЛАГОДАРЯ ЗА ВНИМАНИЕТО!**

***Отговор на въпрос от Антони Тренчев – народен представител от ПГ на Реформаторски блок относно засилване контрола по спазването на ограниченията, въведени със Закона за лова и опазването на дивеча в Република България за използването на едри сачми***

**УВАЖАЕМА ГОСПОЖО ПРЕДСЕДАТЕЛ,**

**ДАМИ И ГОСПОДА НАРОДНИ ПРЕДСТАВИТЕЛИ,**

**УВАЖАЕМИ ГОСПОДИН ТРЕНЧЕВ,**

От въвеждането на забраната в Закона за лова и опазване на дивеча от 2012 г. при групов лов на дива свиня да се използват само боеприпаси от типа „куршум” до момента са проведени 4 заседания на Ловния съвет към Изпълнителна агенция по горите, на които са разисквани въвеждането на мерки с цел ограничаването на инцидентите по време на ловните излети. В тази връзка бяха предприети следните действия:

* беше издадена през 2012 г. от изпълнителния директор на Изпълнителната агенция по горите Инструкция за безопасност по време на лов и при дейности с ловно оръжие и боеприпаси;
* ежегодно преди откриването на груповия лов на дива свиня регионалните дирекции по горите съдействат на ловните сдружения да проведат съвещания с ръководителите на ловните излети във връзка с организацията и провеждането на ловуването, отчитането на разрешителните за лов и мерките за безопасност, съгласно изискванията на Закона за лова и опазване на дивеча и правилника за неговото прилагане;
* разпоредено беше с писмо от 4 септември 2015 г. преди провеждане на групов лов на дива свиня ръководителите на лова да проведат инструктаж с ловците за стриктното спазване правилата за безопасност и противопожарните изисквания при провеждането на ловните излети.

За периода 3 ноември – 13 декември 2015 г. (в този период се ловува групово на дива свиня) бяха извършени проверки на **3 944** ловни дружини и **48 804** ловци. В проверките са взели участие **2 049** служители на регионалните дирекции по горите и **316** служители на МВР. От извършените проверки са разкрити **3** нарушения за ловуване със забранени средства.

Служителите на Изпълнителната агенция по горите, държавните предприятия и техните териториални поделения нямат право да извършват проверка на ловно оръжие и боеприпаси, такава проверка могат да осъществят само служителите на МВР.

За в бъдеще ще продължат съвместните проверки с МВР по време на груповото ловуване на дива свиня, с цел ограничаване на инцидентите и смъртните случаи при провеждането на ловните излети.

На заседание на Министерския съвет бяха приети промени в Закона за лова и опазване на дивеча. Нищо не ограничава да се забрани на ловците да носят патрони, по-големи от 6 милиметра при групов лов.

Относно правилата за спазване на безопасността, макар и черна статистика имаме напредък в тази посока, през 2015 имаме 2 смъртни случая по време на лов, докато през 2009 година са били 8 случая. Намалели са и другите инциденти. И ние бихме подкрепили промени в тази посока.

**БЛАГОДАРЯ ЗА ВНИМАНИЕТО!**